Diari Oficial de la Generalitat Valenciana


Sumari del DOGV 8744, del 20-02-2020 (2020/1525)

RESOLUCIÓ de 17 de febrer de 2020, de la directora general de Personal Docent, per la qual es convoca el concurs de mèrits per a la selecció i el nomenament de directores i directors de centres docents públics de titularitat de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8744

Data del DOGV
:   20-02-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/1525


Data del document
:   17-02-2020

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 17 de febrer de 2020, de la directora general de Personal Docent, per la qual es convoca el concurs de mèrits per a la selecció i el nomenament de directores i directors de centres docents públics de titularitat de la Generalitat Valenciana.   
 [2020/1525]  
La Llei orgànica 2/2006, de 3 de maig, d'educació (LOE), preveu, en el capítol IV del títol V, el marc per a la direcció dels centres públics. En particular, estableix els criteris bàsics de selecció del director o directora mitjançant un procés en el qual participen la comunitat educativa i l'Administració educativa. A aquest efecte, la Llei orgànica determina que la selecció s'haurà d'efectuar mitjançant concurs de mèrits entre el professorat funcionari de carrera que impartisca algun dels ensenyaments encomanats al centre i de conformitat amb els principis d'igualtat, publicitat, mèrit i capacitat. D'altra banda, valora de manera especial l'experiència prèvia en un equip directiu, la situació de servei actiu, la destinació, el treball previ i la labor docent desenvolupada en el centre la direcció del qual se sol·licita, preveu que l'aplicació dels criteris i la selecció la duga a terme una comissió, en la qual es garanteix la participació de tots els sectors de la comunitat educativa del centre i de la mateixa Administració educativa. També estableix com a requisit per a ser candidat o candidata, a més de la presentació d'un projecte de direcció que incloga, entre altres, els objectius, les línies d'actuació i l'avaluació d'aquest, estar en possessió de la certificació acreditativa d'haver superat un curs de formació sobre el desenvolupament de la funció directiva. Finalment, atribueix a les administracions educatives la funció d'establir els criteris objectius i el procediment tant per a la valoració dels mèrits de la persona candidata com del projecte de direcció.  
  
  
La Llei orgànica 2/2006, de 3 de maig, d'educació, preveu que el nomenament del director o directora tindrà una duració de quatre anys, renovable per períodes d'igual duració. Per a poder optar a la renovació serà necessari, que el treball del director haja sigut avaluat positivament, mitjançant criteris i procediments que hauran de ser públics i objectius i que inclouran els resultats de les avaluacions individualitzades. Així mateix, s'estableix la possibilitat de fixar un límit màxim per a la renovació, i es preveu un procediment especial per al nomenament extraordinari de director o directora.  
D'altra banda, l'esmentada llei orgànica també regula els aspectes essencials del nomenament i cessament de la resta dels membres de l'equip directiu dels centres educatius. Aquests hauran de ser elegits entre el professorat amb destinació en el centre i a proposta de les direccions corresponents.  
El Reial decret 894/2014, de 17 d'octubre, pel qual es desenvolupen les característiques del curs de formació sobre el desenvolupament de la funció directiva establit en l'article 134.1.c) de la Llei orgànica 2/2006, així com dels corresponents cursos d'actualització de competències directives estableix, en la disposició transitòria única, l'exigència d'haver obtingut la certificació acreditativa d'haver superat aquest programa formatiu o, en el seu cas, d'actualització de competències directives a partir dels cinc anys següents a l'entrada en vigor de la Llei orgànica 8/2013, de 9 de desembre, per a la millora de la qualitat educativa.  
  
El Decret 80/2017, de 23 de juny, del Consell, pel qual es regula l'actuació, el funcionament i l'organització de la Inspecció d'Educació de la Comunitat Valenciana, estableix, en l'article 3, entre les funcions de la Inspecció d'Educació, la de participar en l'avaluació del sistema educatiu i dels elements que l'integren.  
En el curs escolar 2019/2020 conclou l'exercici de la funció directiva de determinats directors de centres educatius, per finalització del període per al qual van ser nomenats o per altres causes de cessament previstes en la normativa, com són la renúncia, jubilació o trasllats, entre altres. És procedent, per tant, convocar el procediment per a cobrir aquests llocs d'acord amb el que s'estableix en la Llei orgànica 2/2006, de 3 de maig, d'educació.  
En la tramitació d'aquesta resolució s'ha complit el que es preveu en l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic i els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana sobre matèries objecte de negociació col·lectiva.  
L'article 14 de la Llei 39/2015, d'1 d'octubre, del procediment administratiu comú de les administracions públiques, determina sobre «el dret i l'obligació de relacionar-se electrònicament amb les administracions públiques», que en tot cas, els empleats de les administracions públiques, per als tràmits i actuacions que realitzen amb aquestes per raó de la seua condició d'empleat públic, estaran obligats a relacionar-se a través de mitjans electrònics en la forma en què cada administració determine reglamentàriament.  
Per tant, aquesta direcció general, fent ús de les funcions que li atribueix el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 8590, 12.07.2019), convoca concurs de mèrits per a la selecció de directores i directors de centres docents públics d'acord amb les bases següents:  
  
Primera. Objecte i àmbit d'aplicació  
1.1. Aquesta resolució té l'objectiu de convocar concurs de mèrits per a la selecció i nomenament de directores i directors d'escoles infantils, col·legis d'Educació Infantil i Primària, centres d'Educació Especial, instituts d'Educació Secundària, centres de formació de persones adultes, conservatoris, escoles d'art i escoles oficials d'idiomes, dependents de l'Administració educativa de la Generalitat en els quals a partir del 30 de juny de 2020 es vagen a produir vacants en aquest càrrec, tant per haver acabat el període de mandat com per qualsevol de les causes de cessament previstes en la normativa vigent.  
1.2. Els centres amb vacant, als quals podran optar les persones aspirants, es relacionen en els annexos I-a), I-b) i I-c) d'aquesta convocatòria:  
· Annex I-a): escoles infantils; centres d'Educació Infantil i/o Primària; centres d'Educació Especial i centres de formació de persones adultes.  
· Annex I-b): instituts d'Educació Secundària.  
· Annex I-c): conservatoris professionals de Música o Dansa i escoles oficials d'idiomes.  
1.3. El nomenament de la direcció dels centres integrats de Formació Professional s'ajustarà al que s'estableix en l'article 11.5 de la Llei orgànica 5/2002, de 19 de juny, de les qualificacions i de la Formació Professional, tal com preveu l'article 118.5 de la Llei orgànica 2/2006, de 3 de maig, d'educació.  
  
Segona. Principis generals  
La selecció per al nomenament de les directores i directors de centres docents no universitaris de titularitat de la Generalitat Valenciana s'efectuarà mitjançant concurs de mèrits entre el personal docent funcionari de carrera que impartisca, o haja impartit, algun dels ensenyaments autoritzats en aquest. La selecció es farà de conformitat amb els principis d'igualtat, publicitat, mèrit i capacitat.  
  
El concurs de mèrits constarà de dues fases. En la primera fase es valorarà el projecte de direcció, que recollirà els objectius i les actuacions de les persones candidates en relació amb el projecte educatiu del centre. En la segona fase es valoraran els mèrits al·legats per les persones que hagen presentat la seua candidatura a la direcció del centre.  
Així mateix, es valorarà de manera especial en les persones aspirants l'avaluació de la pràctica docent i l'experiència prèvia en un equip directiu.  
  
Tercer. Requisits de participació i projecte de direcció  
3.1. Per a ser admesos en el concurs de mèrits, les persones aspirants hauran de posseir en el dia de finalització del termini de presentació de sol·licituds, a més dels requisits generals establits per al personal funcionari, els següents requisits específics:  
a) Tindre una antiguitat, almenys, de cinc anys com a personal funcionari de carrera en la funció pública docent.  
b) Haver impartit durant, almenys, cinc anys, docència directa en algun dels ensenyaments dels que ofereix el centre al qual s'opta, com a personal funcionari de carrera.  
c) Estar en possessió de la certificació acreditativa d'haver superat el curs de formació o d'actualització de competències directives per al desenvolupament de la funció directiva que estableix el Reial decret 894/2014. Els candidats o candidates que a la data de publicació no tinguen registrat en el compte de formació del professorat el certificat corresponent, hauran de fer el registre abans del 20 de juny de 2020.  
  
d) No tindre nomenament com a directora o director de centre que s'estenga en la data posterior a la de presa de possessió prevista en aquesta convocatòria, excepte si aquest nomenament s'ha produït amb caràcter extraordinari en aplicació del que es disposa en la base catorzena d'aquesta resolució.  
e) Presentar un projecte de direcció diferenciat per a cadascun dels centres sol·licitats que incloga, entre altres, els objectius, les línies d'actuació i l'avaluació d'aquest, d'acord amb l'annex II d'aquesta convocatòria, així com els noms de les persones proposades per a exercir els òrgans unipersonals de govern del centre.  
f) La persona candidata que no tinga destinació definitiva en el centre al qual opta haurà de tindre registrat en el compte de formació del professorat el requisit lingüístic corresponent a cada cos docent per a l'exercici de la docència segons la normativa vigent. Els candidats o candidates que en la data de la publicació no tinguen registrada la titulació exigida, hauran de fer el registre abans del 20 de juny de 2020.  
  
3.2. En escoles infantils, centres incomplets d'Educació Infantil i Primària, instituts d'Educació Secundària amb menys de huit unitats, conservatoris professionals de Música o Dansa, escoles oficials d'idiomes, centres de formació de persones adultes amb menys de huit professors o professores, en absència d'aspirants que reunisquen tots els requisits, podran participar i es valoraran les sol·licituds a la direcció d'aquell personal funcionari que no dispose del que s'estableix en les lletres a) i b) de l'apartat anterior.  
3.3. Tots els requisits que, en cada cas, haja de complir la persona aspirant hauran de posseir-se fins a la data de finalització del termini de presentació de sol·licituds de participació en la present convocatòria, a excepció del que s'estableix en els apartats c) i f).  
  
Quart. Presentació telemàtica, terminis i documentació  
4.1. Es considera a l'efecte de presentació de sol·licituds, i com a plataforma tramitadora de la documentació que regula aquesta convocatòria, el lloc web: https://ovidoc.edu.gva.es/, d'ara en avant OVIDOC. Les persones aspirants que hagen de participar en aquest procediment hauran de presentar la sol·licitud a través de l'esmentada plataforma, en la qual podran sol·licitar fins a un màxim de 2 centres, per ordre de prioritat, dels que figuren en els annexos I-a), I-b) o I-c).  
4.2. A aquesta sol·licitud s'ha d'adjuntar la documentació escanejada que acredite estar en possessió dels requisits establits en la base 3.1 d'aquesta convocatòria, sempre que no estiga ja en poder de l'Administració.  
A la plataforma OVIDOC s'accedirà amb la clau d'usuari d'ITACA o amb el sistema Li@op. L'emplenament de la sol·licitud mitjançant aquest sistema generarà un número identificador que donarà validesa i unicitat al procediment.  
Si per diferents motius l'aspirant presenta diverses sol·licituds telemàtiques de participació, només es tindrà en compte l'última presentada, per la qual cosa només es considerarà acceptada una sol·licitud telemàtica per participant.  
No es tindran en compte les sol·licituds presentades per aquesta via que no completen el procés de presentació fixat, del qual s'obtindrà un número de sol·licitud en un document descarregable en pdf, que haurà de conservar la persona interessada per a acreditar la presentació en termini i forma.  
Juntament amb la sol·licitud, hauran d'adjuntar la documentació següent:  
a) Un exemplar del projecte de direcció per cadascun dels centres als quals s'aspira, segons el que s'estableix en l'annex II d'aquesta convocatòria.  
b) Full d'autobarem, degudament emplenat, d'acord amb el model de l'annex IV d'aquesta convocatòria.  
4.3. Per a acomplir el que s'estableix en els articles 127 c) i 129 f) de la LOE, les persones aspirants hauran de presentar en la secretaria de cada centre al qual opten dos exemplars del projecte de direcció relatiu a aquest centre, acompanyats d'una còpia de la sol·licitud de participació en la convocatòria, en el termini de cinc dies lectius després de finalitzar el termini de presentació d'instàncies. Finalitzat aquest termini, i amb la finalitat de garantir que la comunitat educativa tinga accés a la consulta d'aquests projectes, la direcció del centre informarà en el termini de 24 hores de l'espai físic i/o virtual on estaran disponibles aquests documents.  
Els centres facilitaran, als qui ho sol·liciten, a partir de l'endemà de la publicació d'aquesta convocatòria, la consulta dels documents del centre, especialment el projecte educatiu, el reglament de règim interior i aquells elements de la programació general anual que no continguen dades de caràcter personal. Amb aquesta finalitat, habilitaran un espai i un horari que no interferisca el desenvolupament normal de les activitats del centre. En tots els casos, la secretaria dels centres vetlarà perquè aquest procés de consulta complisca la normativa vigent sobre protecció de dades.  
4.4. El termini de presentació de sol·licituds serà de 10 dies hàbils comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
  
Cinqué. Admissió d'aspirants  
5.1. Una vegada conclòs el termini de presentació de sol·licituds, la direcció territorial d'Educació, Cultura i Esport corresponent farà pública la relació provisional de persones admeses i excloses en el procés de selecció, amb indicació del centre per al qual les persones han sigut admeses, i indicant en el seu cas, les causes d'exclusió.  
  
Aquesta publicació s'efectuarà en la pàgina web de la Conselleria d'Educació, Cultura i Esport (http://www.ceice.gva.es).  
Els aspirants exclosos disposaran d'un termini de set dies naturals, comptats a partir de l'endemà de la publicació de les llistes provisionals, per a poder esmenar el defecte que haja motivat l'exclusió. No obstant això, la falta de presentació del projecte de direcció, dins del termini de presentació d'instàncies, no serà corregible, a diferència dels requisits de participació previstos en la base tercera, apartat 3.1 i determinarà l'exclusió del procediment. D'altra banda, la incorrecta presentació del projecte de direcció, atenent el que s'indica en el paràgraf in fine de l'annex II, no comportarà la seua exclusió en les llistes definitives de persones admeses. Les reclamacions es presentaran a través d'OVIDOC.  
5.2. Transcorregut aquest termini, les reclamacions presentades seran acceptades o denegades per resolució de la direcció territorial corresponent per la qual es declaren aprovades les llistes definitives de persones admeses i excloses, que seran exposades en els mateixos llocs que les llistes provisionals.  
5.3. El fet de figurar en la relació de persones admeses no pressuposa que se'ls reconega la possessió dels requisits exigits en aquesta convocatòria. En qualsevol moment del procés, se'ls podrà requerir aquella documentació que servisca per a comprovar que compleix els requisits del lloc al qual aspira. Quan de la seua revisió es desprenga que un candidat o candidata no posseeix algun dels requisits, prèvia audiència de la persona interessada, decaurà en tots els drets que puguen derivar-se de la seua participació en aquest procediment selectiu.  
  
  
Sisé. Comissions de selecció  
6.1. Es constituirà una comissió de selecció en cadascun dels centres docents públics no universitaris en els quals s'haja de fer el procés de selecció.  
6.2. La comissió de selecció de cada centre estarà integrada pels membres següents:  
a) Una inspectora o inspector d'Educació, que serà proposat per la inspectora o inspector cap territorial corresponent al centre, que actuarà com a presidenta o president de la comissió.  
b) Quatre vocals en representació de l'Administració educativa de la Generalitat:  
· Una persona en representació de la Direcció General de Personal Docent.  
· Una persona en representació de la direcció territorial corresponent.  
· Dues directores o directors de centres docents públics que no participen en aquest procés de selecció, designats per la direcció territorial corresponent.  
El vocal representant de l'Administració educativa de menor edat actuarà com a secretari de la comissió de selecció.  
Aquesta part de la comissió serà comuna a totes les comissions del mateix nivell i règim de cada direcció territorial, excepte en el cas que el nombre d'aspirants o el de centres amb vacant aconselle nomenar-ne més d'una per nivell i règim.  
c) A més, la comissió de selecció estarà integrada per altres quatre vocals en representació del centre docent, distribuïts de la manera següent:  
· Dos representants del claustre de professors, elegits per aquest en sessió extraordinària i segons les atribucions que li assigna l'apartat e de l'article 129 de la Llei orgànica 2/2006, de 3 de maig, d'educació, al claustre de professors.  
· Dos representants, per elecció, entre el personal membre del consell escolar del centre que no siguen del sector del professorat. Seran designats amb els criteris següents:  
1) En els centres d'Educació Secundària i Formació Professional, almenys un haurà de ser representant de l'alumnat o del sector de les famílies. No obstant això, en representació de l'alumnat no podran participar els alumnes dels dos primers cursos de l'Educació Secundària Obligatòria, d'acord amb el que es disposa en l'article 126.5 de la LOE.  
2) En els centres d'Educació de Persones Adultes, ensenyaments artístics i ensenyaments d'idiomes, almenys un haurà de ser representant de l'alumnat.  
3) A les escoles infantils, centres d'Educació Infantil i Primària i centres específics d'Educació Especial, almenys un haurà de ser representant del sector de les famílies.  
6.3. Seran funcions de les comissions de selecció:  
· Comprovar els requisits a què es refereix la base tercera de la present convocatòria i sol·licitar, en cas necessari, aquella documentació que servisca per a verificar que el candidat o candidata compleix els requisits del lloc al qual aspira.  
· Convocar els candidats o candidates per a la defensa dels projectes de direcció presentats.  
· Avaluar i qualificar el projecte de direcció presentat per cada candidatura, segons el model de l'annex II d'aquesta convocatòria i els criteris establits en l'apartat 7.2.3 d'aquesta resolució.  
· Valorar els mèrits acreditats per les persones aspirants, de conformitat amb el barem de l'annex III d'aquesta resolució.  
· Elaborar les llistes provisionals de les candidatures, amb les puntuacions obtingudes, i publicar-les en els llocs corresponents.  
· Resoldre les reclamacions presentades a les puntuacions provisionals i elevar a la direcció territorial d'Educació, Cultura i Esport corresponent la relació definitiva de participants seleccionats.  
  
6.4. Cada titular de la direcció convocarà, en el termini màxim de set dies hàbils, comptats a partir de la publicació de la llista definitiva de persones admeses, una reunió extraordinària del claustre i del consell escolar per a comunicar les candidatures admeses i donar a conéixer els respectius projectes de direcció, per a l'emissió dels corresponents informes, d'acord amb el que es preveu en la base 7.2.2. En aquesta convocatòria, la direcció del centre haurà de fer públic l'espai físic i/o virtual on estarà disponible el projecte de direcció presentat per cada candidat o candidata, de manera que els membres d'aquests òrgans col·legiats puguen consultar-los. En la mateixa sessió es triaran els vocals corresponents a ambdós òrgans i un suplent per cada vocal, que formaran part de la comissió de selecció.  
La falta d'elecció o designació de representants del claustre de professors o del consell escolar per a la comissió de selecció no impedirà la seua constitució.  
6.5. Després de la publicació de les llistes definitives, les direccions territorials d'Educació, Cultura i Esport designaran els representants de l'Administració educativa, titulars i suplents, que formaran part de la comissió de selecció. Aquestes designacions es comunicaran a cada centre i es publicaran en la pàgina web de la conselleria.  
La direcció de cadascun dels centres traslladarà (per correu electrònic) al president de la comissió una còpia de les actes del claustre i consell escolar, en les quals figuraran els vocals, titulars i suplents, que formaran part de la comissió de selecció, corresponents a ambdós òrgans.  
6.6. Les comissions de selecció tindran la seu oficial en el mateix centre i la seua actuació finalitzarà amb la conclusió del procediment per al qual han sigut constituïdes. El personal funcionari docent que participe en aquest procés de selecció, no podrà formar part de les comissions de selecció en cap cas, i tampoc els qui figuren en els projectes de direcció per a formar part de l'equip directiu.  
  
6.7. La constitució i funcionament de les comissions de selecció, així com el règim d'abstenció i recusació aplicable als seus membres, es regiran pel que s'estableix en els articles 15 a 18 i 23 i 24 de la Llei 40/2015, d'1 d'octubre, de règim jurídic del sector públic. En cas que es produïsquen empats en l'adopció d'acords, el president els dirimirà amb el seu vot de qualitat.  
6.8. En tot cas, per a la vàlida constitució i funcionament de la comissió de selecció, serà imprescindible que estiguen presents la meitat més un dels seus membres, sempre que, entre ells, estiguen presents el president o la presidenta i el secretari o secretària de la comissió. Les decisions es prendran per majoria.  
  
Setena. Procediment de selecció  
7.1. La selecció es farà de conformitat amb els principis generals enunciats en l'apartat segon d'aquesta convocatòria i en dues fases diferenciades.  
7.2. En la primera fase es valorarà el projecte de direcció, que recollirà els objectius i les línies d'actuació de la persona candidata en relació amb el projecte educatiu del centre.  
7.2.1. Valoració de la pràctica docent i directiva per part de la Inspecció d'Educació.  
La inspectora o inspector responsable del centre educatiu en el qual es trobe destinada la persona aspirant aportarà a la comissió de selecció l'informe d'avaluació de la funció docent i, en el seu cas, l'informe d'avaluació de l'exercici de càrrecs directius exercits durant el curs 2019/2020.  
L'informe normalitzat de la Inspecció d'Educació sobre l'avaluació de la funció docent i directiva és el que estableix l'annex VI d'aquesta resolució.  
Per a dur a terme l'avaluació, la Inspecció d'Educació realitzarà les actuacions en el centre que siguen necessàries i podrà concertar les entrevistes amb membres de la comunitat educativa del centre que el conduïsquen a una millor avaluació. Així mateix, podrà recaptar informació dels òrgans administratius competents en relació amb l'exercici de les competències que la normativa vigent atribueix als directors i directores dels centres educatius.  
L'inspector o inspectora d'educació recaptarà de la persona candidata a la selecció com a director o directora els models d'autoavaluació de la funció docent que s'insereixen en l'annex V apartats 1 o 4 segons corresponga, i podrà utilitzar la resta dels qüestionaris de l'annex V amb la finalitat de fer-ne la valoració.  
L'informe de l'inspector o inspectora d'educació es realitzarà i tramitarà a la comissió de selecció a través de la plataforma informàtica INSEDU. Els diferents àmbits avaluables s'hauran d'expressar en els termes positiu o no positiu. El sentit d'aquest informe serà favorable quan la persona candidata obtinga una valoració positiva, almenys, en la meitat dels àmbits objecte de valoració de cadascuna de les parts de l'informe. En cas que el resultat global de l'avaluació siga desfavorable, haurà de precisar i justificar els motius en l'apartat d'observacions.  
  
7.2.2 Valoració dels projectes de direcció per part del claustre i del consell escolar.  
Una vegada publicada la relació definitiva de candidatures admeses per a participar en el procés de selecció, en el termini de set dies hàbils es convocarà el claustre de professors en el qual cada candidata o candidat farà una defensa del seu projecte de direcció i respondrà a les qüestions que se li plantegen sobre aquest tema. Tot seguit s'estendrà acta en la qual es farà constar les diverses intervencions realitzades i la votació sobre quin és el projecte que el claustre considera més adequat i convenient per al centre.  
Dins d'aquest termini, i amb posterioritat a la realització del claustre establit en el paràgraf anterior, el consell escolar del centre celebrarà una sessió extraordinària a la qual hauran d'assistir els candidats per a exposar i defensar el seu projecte i respondran a les qüestions que se'ls plantegen, s'analitzaran els projectes de direcció i es tindrà en compte l'acta del claustre de professors. En conseqüència, es durà a terme una valoració de cadascun dels projectes presentats, que s'expressarà amb els termes «favorable» o «desfavorable». El resultat d'aquesta valoració serà favorable quan la majoria de vots emesos hagen sigut favorables. En cas que algun dels vots siga desfavorable, haurà d'estar justificat, i s'indicaran les deficiències o aspectes negatius del candidat i el seu projecte.  
Si el director o la directora del centre concorre al procés selectiu, s'abstindrà de presidir i participar en aquestes sessions, tant del claustre com del consell escolar, i únicament assistirà a l'efecte de la defensa del projecte presentat. En aquests casos s'aplicarà el règim de suplències establit en l'article 22 del Decret 233/1997, pel qual s'aprova el reglament orgànic i funcional de les escoles d'Educació Infantil i col·legis d'Educació Primària o l'article 18 del Decret 234/1997 pel qual s'aprova el reglament orgànic i funcional dels instituts d'Educació Secundària. Si no és possible, presidirà l'òrgan col·legiat el membre representant del sector docent de major edat.  
  
El vot del professorat del claustre de professors, així com el dels representants que integren el consell escolar, serà directe, secret i no delegable.  
Durant els dos dies hàbils següents, comptats des de la finalització del termini establit per a la celebració de les reunions del claustre i consell escolar, el president de la comissió de selecció recollirà, per correu electrònic, les actes de les sessions dels òrgans col·legiats, en les quals hauran de constar les dades dels vocals titulars i suplents que formaran part de la comissió de selecció que es constituirà en cada centre, així com les intervencions realitzades i el resultat de les votacions. El president de la comissió aportarà les actes a la plataforma informàtica que s'habilite per a això.  
7.2.3. Valoració del projecte de direcció per la comissió de selecció.  
  
La comissió de selecció valorarà, en primer lloc, el projecte de direcció de les persones aspirants que es troben destinades en el centre educatiu al qual opten en el curs acadèmic 2019/2020. En absència d'aquestes candidatures o en el cas que cap d'aquestes persones supere la primera fase del procediment, la comissió de selecció valorarà els projectes de les persones candidates amb destinació en un altre centre.  
  
La comissió de selecció valorarà els projectes de direcció presentats i defensats pels candidats aplicant els criteris d'avaluació que es detallen a continuació:  
· Qualitat i viabilitat del projecte: plantejament dels objectius bàsics, línies d'actuació, avaluació del projecte i propostes de millora, incloent-hi els projectes d'innovació, pla d'igualtat i convivència, projecte lingüístic, pla de normalització lingüística i els plans de millora dels aprenentatges, dels resultats escolars i de la reducció de l'abandó i fracàs escolar. Valoració: fins a 16 punts.  
· Adequació del projecte de direcció a les característiques del centre i el seu entorn educatiu: característiques del centre i dels ensenyaments que imparteix, característiques de l'alumnat, atenció a la diversitat i inclusió educativa, entorn social, econòmic i cultural, tasques relacionades amb la coeducació i plans d'acolliment, relacions del centre amb la comunitat educativa i altres institucions. Valoració: fins a 12 punts.  
  
· Organització i gestió interna del centre: organització de l'equip directiu, distribució de funcions i tasques, gestió econòmica i de recursos humans, coordinació i formes de participació dels òrgans de coordinació docent, relacions amb els òrgans de participació en el control i la gestió del centre i, en general, iniciatives per a la participació de la comunitat educativa i afavorir el clima de convivència en el centre. Capacitat de lideratge mostrat pel candidat o candidata. Valoració: fins a 12 punts.  
En cas que el projecte de direcció ressenyat en aquest apartat no s'haja presentat o es demostre el seu plagi (de manera total o parcial), se li atorgaria una valoració de 0 punts.  
Cada comissió de selecció citarà, per ordre alfabètic, les persones candidates a la direcció del centre per a l'exposició i defensa del projecte de direcció. La citació, que serà única per a tots els candidats i candidates, es publicarà en el tauler d'anuncis del seu centre seu amb una antelació mínima de 48 hores i indicarà el lloc data i l'hora en què s'hauran de presentar els candidats.  
Les persones candidates s'hauran d'identificar davant la comissió de selecció mitjançant la presentació de document acreditatiu de la seua identitat (document nacional d'identitat o passaport i, si és el cas, targeta d'identitat d'estranger).  
Les persones candidates que no compareguen a aquest acte quedaran exclosos del procediment, excepte casos de força major degudament justificats i apreciats per la comissió de selecció. En cas que s'estime la causa al·legada, el president fixarà nova data i hora per a la segona i última crida del candidat afectat, i es publicarà en el tauler d'anuncis de la seu d'actuació de la comissió.  
El candidat o candidata disposarà d'un màxim de 30 minuts per a l'exposició i explicació de les característiques més rellevants del projecte, a la vista d'aquest. A continuació, i per un temps màxim de 15 minuts, el candidat o candidata defensarà el projecte responent a les qüestions i fent els aclariments que li sol·liciten els membres de la comissió.  
El projecte de direcció es valorarà de 0 a 40 punts. La puntuació del projecte s'obtindrà calculant la mitjana aritmètica de la puntuació atorgada per cadascun dels membres de la comissió. No obstant això, quan en la qualificació total d'aquest projecte hi haja una diferència de 15 o més enters entre les puntuacions atorgades pels membres de la comissió, seran excloses la qualificació màxima i la mínima, i continuarà excloent puntuacions fins que no es done aquesta diferència. Finalment, es calcularà la puntuació mitjana entre les qualificacions restants.  
  
En el cas que un candidat o candidata obtinga informe desfavorable de la Inspecció Educativa o el seu projecte tinga informe desfavorable del consell escolar, la comissió de selecció li podrà atorgar una puntuació inferior a 20 punts per aquest motiu, sempre que siga decidit pels 2/3 dels membres presents.  
La puntuació mínima que han d'obtindre els candidats i candidates en aquesta primera fase és de 20 punts. Les persones aspirants que no aconseguisquen aquesta puntuació mínima quedaran excloses del procés de selecció.  
Per tant, si una vegada qualificats els projectes de direcció, només un d'ells és valorat com a mínim amb 20 punts, es proposarà l'aspirant com a candidat seleccionat. Si més d'un projecte de direcció obté una qualificació de 20 o més punts, es baremaran els mèrits dels candidats corresponents.  
7.2.4. Règim d'abstencions  
Segons el que s'estableix en l'article 19.3.c de la Llei 40/2015, d'1 d'octubre, de règim jurídic del sector públic, no podran abstindre's en les votacions previstes en aquesta convocatòria els qui per la seua qualitat d'autoritats o personal al servei de les administracions públiques tinguen la condició de membres nats d'òrgans col·legiats, en virtut del càrrec que exerceixen.  
Sense perjudici d'això, els docents que concórreguen al procés com a aspirants a la selecció com a directores o directors s'abstindran de participar en les votacions previstes en el claustre i, si és el cas, en el consell escolar, per tindre interés personal en l'assumpte de què es tracta.  
També seran aplicables els motius d'abstenció que estableix l'article 23 de la Llei 40/2015, tenint en compte que en cap cas es considerarà que els docents proposats com a membres de l'equip directiu de la persona aspirant concorren en el motiu d'abstenció explicitat en l'apartat a de l'article 23 de l'esmentada Llei 40/2015.  
  
7.3. Segona fase del procediment selectiu.  
En la segona fase del procediment de selecció es valoraran, si és procedent, els mèrits al·legats per les persones que hagen presentat la seua candidatura a la direcció del centre.  
Per a la valoració dels mèrits, la comissió de selecció aplicarà el barem que consta en l'annex III d'aquesta convocatòria. Únicament es valoraran els mèrits de les persones aspirants que hagen sigut admeses al procediment selectiu, i sempre que s'haja presentat la documentació acreditativa d'aquests, d'acord amb el que s'estableix en l'annex III. La puntuació màxima global en la valoració dels mèrits no podrà ser superior, en qualsevol cas, a quaranta punts.  
7.4. Una vegada feta la valoració dels mèrits de les persones aspirants, la comissió de selecció procedirà a obtindre la puntuació, que serà la suma de la valoració obtinguda en el projecte direcció i en l'avaluació dels mèrits.  
7.5. En cas que es produïsquen empats, aquests es resoldran successivament segons els criteris següents:  
a) Major puntuació obtinguda en la valoració del projecte de direcció.  
b) Major nombre de vots favorables en el consell escolar.  
c) Major nombre de vots favorables en el claustre.  
d) Major puntuació obtinguda en cadascun dels apartats del barem de mèrits, per l'ordre en què apareixen en l'annex III de la convocatòria.  
  
e) Major puntuació en els subapartats del barem de mèrits, per l'ordre en què aquests apareixen en l'annex III de la convocatòria.  
7.6. Les comissions publicaran, en les respectives seus d'actuació, les puntuacions provisionals aconseguides per les persones aspirants en cadascun dels apartats del procés.  
En el termini de cinc dies naturals, comptats a partir de l'esmentada publicació, es podran presentar, en les secretaries dels centres corresponents, les reclamacions que consideren pertinents a la puntuació assignada, mitjançant escrit dirigit a la comissió de selecció.  
7.7. Una vegada estudiades les reclamacions presentades a les puntuacions provisionals, les comissions de selecció resoldran sobre aquelles i elevaran a la direcció territorial d'Educació, Cultura i Esport per a la publicació en la pàgina web de la Conselleria (http://www.ceice.gva.es) la relació definitiva de candidatures seleccionades, una per centre, i prèvia comprovació que les candidatures compleixen els requisits fixats en la convocatòria. En el cas que un candidat o candidata haja obtingut la major puntuació per a diversos centres, se'l proposarà per al centre que haja consignat en primer lloc en la sol·licitud de participació.  
  
7.8. Amb la publicació en la pàgina web de la Conselleria d'Educació, Cultura i Esport (http://www.ceice.gva.es) de les llistes de seleccionats, provisionals o definitives segons el cas, s'entendrà efectuat el tràmit de notificació als interessats.  
7.9. Totes les actuacions de la comissió de selecció de cada centre hauran de realitzar-se i han de finalitzar abans del 20 de juny de 2020.  
  
Octava. Desistiment i renúncia  
8.1. Només es podrà desistir de la petició de prendre part en el concurs abans que finalitze el termini de presentació de sol·licituds.  
8.2. Així mateix, podrà desistir-se de la participació en el concurs o renunciar al lloc adjudicat quan transcórreguen més de dotze mesos entre la convocatòria i la resolució del concurs.  
  
Novena. Nomenament de les persones aspirants seleccionades  
9.1. Una vegada s'haja comprovat que totes les persones aspirants reuneixen els requisits generals i específics de participació establits en la convocatòria, la Direcció General de Personal Docent aprovarà l'expedient del procediment selectiu, i ho farà públic en el Diari Oficial de la Generalitat Valenciana.  
El nomenament i la presa de possessió es faran amb efectes de l'1 de juliol de 2020. La duració del mandat és de quatre anys, de conformitat amb el que es preveu en l'article 136.2 de la Llei orgànica 2/2006, de 3 de maig, d'educació.  
9.2. Els qui, una vegada conclòs el procés de selecció, hagen resultat seleccionats, seran nomenats directores o directors per la direcció territorial d'Educació, Cultura i Esport corresponent a l'àmbit del centre.  
  
9.3. En el cas que el nomenament com a director o directora d'un centre corresponga a una persona funcionària amb destinació definitiva en un altre centre, es formalitzarà una comissió de serveis per al centre en el qual exercirà la direcció. Si no té destinació definitiva, es formalitzarà destinació provisional en el centre corresponent.  
  
Desena. Nomenament i cessament dels altres components de l'equip directiu  
10.1. En aplicació del que es preveu en l'article 131 de la LOE, la direcció, prèvia comunicació al claustre de professors i al consell escolar del centre, formularà a la corresponent direcció territorial d'Educació, Cultura i Esport la proposta de nomenament, dels càrrecs del seu equip directiu, entre el professorat amb destinació definitiva en el centre; es procurarà la representació ponderada o, si no es pot, equilibrada d'homes i dones. Aquesta proposta ha de coincidir amb la que conste en el projecte de direcció presentat a l'inici del procediment, excepte circumstàncies extraordinàries que valorarà i, si escau, estimarà la direcció territorial corresponent.  
10.2. Si durant el període de mandat del director o directora queda vacant el càrrec d'algun dels integrants de l'equip directiu, la direcció efectuarà la corresponent proposta a la Direcció Territorial d'Educació, Cultura i Esport a l'efecte del seu nomenament amb caràcter extraordinari, entre el professorat amb destinació definitiva en el centre.  
  
10.3. Tots els membres de l'equip directiu seran nomenats pel mateix període de temps que la direcció i cessaran en les seues funcions al final del seu mandat, quan deixen de prestar serveis en el centre, quan es produïsca el cessament del director o directora o si és objecte d'alguna de les circumstàncies esmentades en les lletres b), c) i d) de la base tretzena.  
10.4. En cas que el director o directora no efectue les propostes corresponents o les persones proposades no complisquen els requisits establits, la Direcció Territorial d'Educació, Cultura i Esport nomenarà les persones més idònies, amb l'informe previ de la direcció i de la Inspecció d'Educació.  
  
Onzena. Renovació del nomenament de director o directora  
11.1. Al final dels quatre anys, els directors i directores que vulguen continuar un altre mandat en l'exercici del càrrec podran sol·licitar la renovació per un altre període de la mateixa duració.  
11.2. La renovació es podrà sol·licitar només en dues ocasions, i sempre amb l'avaluació positiva prèvia del treball desenvolupat al final de cadascun dels períodes de nomenament. Transcorregut el període inicial més les dues renovacions, el director o directora haurà de participar de nou en un concurs de mèrits per a tornar a exercir la funció directiva.  
  
  
Dotzena. Nomenament amb caràcter extraordinari  
12.1. En absència de candidatures, quan la comissió corresponent no haja seleccionat cap aspirant, o en el cas de centres de nova creació, la direcció territorial d'Educació, Cultura i Esport corresponent nomenarà director o directora, per un període d'un any, un funcionari o funcionària de carrera que impartisca docència en algun dels ensenyaments dels que ofereix el centre.  
12.2. Preferentment, el nomenament de director o directora amb caràcter extraordinari es farà d'entre el personal funcionari de carrera del centre.  
  
Tretzena. Cessament del director o directora  
De conformitat amb el que estableix l'article 138 de la LOE, el cessament del director o directora es produirà en els supòsits següents:  
a) Finalització del període per al qual va ser nomenat i, si és el cas, de la pròrroga d'aquest.  
b) Renúncia motivada acceptada per la direcció territorial d'Educació, Cultura i Esport corresponent.  
c) Incapacitat física o psíquica sobrevinguda.  
d) Revocació motivada per la Direcció Territorial d'Educació, Cultura i Esport a iniciativa pròpia o a proposta motivada del consell escolar, per incompliment greu de les funcions inherents al càrrec de direcció. En tot cas, la resolució de revocació s'emetrà després de la instrucció d'un expedient contradictori, prèvia audiència a l'interessat i oït el consell escolar del centre.  
  
Catorzena. Desenvolupament i interpretació  
Correspon a la Direcció General de Personal Docent el desenvolupament, interpretació i execució del procediment de selecció convocat per aquesta resolució, amb plena subjecció a les seues bases i a la normativa vigent.  
  
Quinzena. Autorització per al tractament de dades de caràcter personal  
A l'efecte de complir el que s'estableix en la Llei orgànica 3/2018, de 5 de desembre, de protecció de dades personals i garantia dels drets digitals, el funcionari o funcionària que participe en aquesta convocatòria, pel fet de participar en aquest procés, autoritza el tractament, automatitzat o no, de les dades personals que aporte en les seues respectives sol·licituds de participació.  
La present resolució posa fi a la via administrativa, i contra aquesta es podrà interposar un recurs potestatiu de reposició davant de la Direcció General de Personal Docent, de la Conselleria d'Educació, Cultura i Esport, en el termini d'un mes, a comptar de l'endemà de la publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o, directament, un recurs contenciós administratiu davant del jutjat contenciós competent, en el termini de dos mesos a comptar de l'endemà de la data de publicació, d'acord amb el que s'estableix en els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 17 de febrer de 2020.- La directora general de Personal Docent: M. Ángeles Herranz Ábalos.